洪陽洞
作者：宋之瑞
朝代：宋

paragraphs: 天台自是神仙窟，常恨平生游未足。
朅來訪古得洪陽，不憚攀躋冒炎酷。
當年事往雖渺茫，至今峭壁摩空蒼。
豁從洞口見穿穴，始信靈蹟由天藏。
細泉滴乳散瓔珞，亂石排衙互拏攫。
上施牀几看燒丹，旁布塍畦閒種藥。
虛舟聊具仍馭風，靈源暗與江流通。
欲携束縕恣幽討，却疑深處藏蛟龍。
惜哉此境真奇絕，地偏往往成湮沒。
僅存野廟傍山阿，儻非好事誰留轍。
吾衰重到定無期，肯辭繭足陵丹梯。
共言荆榛無路入，徒羨翠羽穿林飛。
安知咫尺蓬萊隔，邂逅仙人還不識。
謾書所歷記吾曹，歸向天台詫泉石。